b'\n_START_ARTICLE_\nSpinefarm Records\n_START_SECTION_\nHistoriaa\n_START_PARAGRAPH_\nSpinefarm Recodsin perusti Riku P\xc3\xa4\xc3\xa4kk\xc3\xb6nen vuonna 1990. P\xc3\xa4\xc3\xa4kk\xc3\xb6nen py\xc3\xb6ritti alun perin levyjen jakelijana toiminutta postimyyntiyrityst\xc3\xa4, kunnes aloitti oman julkaisutoiminnan. Spinefarm Recordsin ensimm\xc3\xa4inen julkaisu oli Rytmih\xc3\xa4iri\xc3\xb6n Ihmisi\xc3\xa4 kuolee! -minialbumi._NEWLINE_Spinefarm Recordsin taustayhti\xc3\xb6n Spin-Farm Oy:n osake-enemmist\xc3\xb6 myytiin kansainv\xc3\xa4liselle Universal Musicille kev\xc3\xa4\xc3\xa4ll\xc3\xa4 2002. Universal Music osti yhti\xc3\xb6n kokonaan vuonna 2005, ja se sulautettiin Universal Music Oy:hyn vuoden 2014 lopussa. P\xc3\xa4\xc3\xa4kk\xc3\xb6nen j\xc3\xa4tti Spinefarm Recordsin tammikuussa 2011. H\xc3\xa4n on sittemmin jatkanut levy-yhti\xc3\xb6toimintaa Ranka Kustannuksen kanssa, joka toimi alun perin Spinefarm Recordsin kustantamona. Spinefarm Recordsia ovat h\xc3\xa4nen j\xc3\xa4lkeens\xc3\xa4 johtaneet label manager Teemu Suominen ja Universal Musicin Jarkko Nordlund. Vuonna 2013 levymerkin Britannian- ja Yhdysvaltain-toimintojen johtoon palkattiin aiemmin Roadrunner Recordsia johtanut Jonas Nachsin.'